Skoonmaak van Vaalrivier vorder stadig maar seker(Argieffoto: AfriForum) Die stryd teen die besoedeling van die Vaalrivier in die omgewing van Vereeniging, Vanderbijlpark en Sasolburg vorder stadig maar seker, sê die minister van menslike nedersettings, water en sanitasie, Lindiwe Sisulu. Sy het in antwoord op ŉ mondelinge parlementêre vraag van Mfana Mashego, ANC-LP, gesê die weermag is sedert 19 November verlede jaar in die Vaaldriehoek ontplooi om die rivierbesoedeling in samewerking met die nasionale departement van water en sanitasie, die Gautengse departement van plaaslike regering, die munisipale infrastruktuur-ondersteuningsagentskap, die Emfuleni-munisipaliteit (wat Vereeniging, Vanderbijlpark en omstreke bedien) en die maatskappy Ekurhuleni Water Care te beveg. Ter sprake is die herstel en instandhouding van 44 pompstasies en die drie groot rioolwerke by Leeuwkuil, Rietspruit en Sebokeng. Sisulu het reguit gesê die krisis het ontstaan omdat die Emfuleni-stadsraad sy plig versuim het om voorkomende instandhouding te doen. Sy het twee rampspoedige rou rioolstortings sedert 2014 in die Vaalrivier as aanleidend tot die mees onlangse manifestasie van die probleem uitgelig, naamlik vanaf die Evaton Gardens-pompstasie en vanuit die Boitomelo-pompstasie. Die storting van afval uit die township Evaton in die Rietspruit, wat in die Vaalrivier invloei, is ŉ derde onlangse aanleidende oorsaak. Die nasionale departement van waterwese en sanitasie het R20 miljoen aan die Emfuleni-stadsraad bewillig vir infrastruktuurkoste, terwyl die nasionale tesourie ŉ verdere R241 miljoen bygedra het. Toe die ingryping in November verlede jaar begin het, het net twee van die 44 pompstasies gewerk. Tans werk sewe pompstasies optimaal, 25 werk maar moet gereeld versien word, en 12 werk glad nie, het Sisulu gesê.